b"\n_START_ARTICLE_\n\xc3\x89tienne-Denis Pasquier\n_START_SECTION_\nBakgrunn\n_START_PARAGRAPH_\n\xc3\x89tienne-Denis Pasquier var s\xc3\xb8nn av den i 1794 guillotinerte parlementsr\xc3\xa5d \xc3\x89tienne Pasquier. Han var ogs\xc3\xa5 i slekt med dikteren og juristen \xc3\x89tienne Pasquier (1529\xe2\x80\x931615).\n_START_SECTION_\nDen franske revolusjon\n_START_PARAGRAPH_\nHan studerte rettsvitenskap, og tiltrakk seg liten oppmerksomhet. Men dette strakk ikke til for \xc3\xa5 holde ham unna farer. Han ble arrestert, og faren hans ble henettet i 1794. Han ble holdt fengslet i to m\xc3\xa5neder i Saint-Lazare-fengselet kort f\xc3\xb8r utbruddet thermidorreaksjonen, og l\xc3\xb8slatt etter Maximilien Robespierres fall og henrettelse i slutten av juli 1794.\n_START_SECTION_\nSenere karriere\n_START_PARAGRAPH_\nEtter skrekkveldets fall gjorde Pasquier en rask karriere p\xc3\xa5 embetsmannsbanen. Han ble i 1806 ma\xc3\xaetre des requ\xc3\xaates i Conseil d'\xc3\x89tat, og i 1810 politiprefekt i Paris. _NEWLINE_Ved Napoleon Is fall gikk han over til bourbonerne. Han s\xc3\xb8rget for ro og sikkerhet i hovedstaden, og ble av kong Ludvig XVIII utnevnt til generaldirekt\xc3\xb8r for bro- og veibygging. I de hundre dagene var han uten noen offentlige verv. Men da kong Ludvig XVIII vendte tilbake for annen gang fikk han inneha forskjellige poster i de skiftende regjeringer. Fra 9. juli til 26. september 1815 var han storseglets bevarer (justisminister) i kabinettet Talleyrand og samtidig innenriksminister._NEWLINE_Fra 1817 til 1818 var han nok en gang justisminister. Han var s\xc3\xa5 utenriksminister, i de Richelieus kabinett 1819-21. _NEWLINE_Under reaksjonen i Karl Xs siste regjerings\xc3\xa5r tilh\xc3\xb8rte Pasquier opposisjonen. Han ut\xc3\xb8vet ved sine store talegaver stor innflytelse i f\xc3\xb8rstekammeret, st\xc3\xb8ttet mange vilk\xc3\xa5rlige forordninger og ikke minst innskrenkelse av pressens virkemuligheter. Han gikk i 1824 imot pensjonsreduksjonene og sakrilegieloven, og bidro til ministerpresident Jean-Baptiste de Vill\xc3\xa8les fall._NEWLINE_Under Ludvig Filip Is regjering var han president i perskammeret. I 1808 ble han baron og 1844 hertug. Fra 1842 var han medlem av Acad\xc3\xa9mie fran\xc3\xa7aise._NEWLINE_Hans memoarer (6 bind, 1893-96) inneholder verdifulle opplysninger om Napoleontidens og restaurasjonens historie."